## Pravilnik o izmjenama i dopunama Pravilnika o porezu na dohodak

### NN 1/2000 (4.1.2000.), Pravilnik o izmjenama i dopunama Pravilnika o porezu na dohodak

# MINISTARSTVO FINANCIJA

Na temelju članka 113. stavka 2. Zakona o porezu na dohodak (»Narodne
novine«, br. 25/95. - pročišćeni tekst, 52/95., 106/96. i 164/98.), ministar
financija donosi

## PRAVILNIK

### O IZMJENAMA I DOPUNAMA PRAVILNIKA O POREZU NA DOHODAK

Članak 1.

U Pravilniku o porezu na dohodak (»Narodne novine«, br. 104/95., 109/96.,
67/98. i 155/98.) u članku 17. stavku 5. iza točke dodaju se riječi: »Ako
se naplata obavlja prijebojem, asignacijom ili cesijom, trenutkom naplate
smatra se trenutak kada su se stekli propisani uvjeti (potpisani odgovarajući
ugovori ili druge isprave).«.

Članak 2.

U članku 21. u stavku 2. riječi »zakonom utvrđenih ustanova mirovinskog
i invalidskog osiguranja« zamjenjuju se riječima »zakonom utvrđenih ustanova
mirovinskog osiguranja«.

Stavak 3. mijenja se i glasi:

»(3) Zastupnici i vijećnici u predstavničkim tijelima državne vlasti
i tijelima lokalne samouprave i uprave u dijelu dohotka koji ostvaruju
po osnovi tih djelatnosti oporezuju se kao posloprimci.«

U stavku 8. druga rečenica mijenja se i glasi:

»Isplatitelji dohotka od druge samostalne djelatnosti članova predstavničkih
tijela državne vlasti i tijela lokalne samouprave i uprave imaju obveze
poslodavca.«

Članak 3.

U članku 22. stavku 6. u točki 1. riječi »za mirovinsko i invalidsko
osiguranje« zamjenjuju se riječima »za mirovinsko osiguranje«.

U stavku 6. točka 4. briše se.

U stavku 9. riječi »Republički fond mirovinskog i invalidskog osiguranja«
zamjenjuju se riječima »Hrvatski zavod za mirovinsko osiguranje«.

Članak 4.

U članku 23. stavku 2. točki 2. riječi »u hotelu »A« kategorije« zamjenjuju
se riječima »u hotelu druge kategorije (četiri zvjezdice)«.

U stavku 3. iza riječi »te stipendije učenicima i studentima za« dodaje
se riječ »redovno«.

Stavak 6. mijenja se i glasi:

»(6) Terenski dodatak u zemlji i inozemstvu isplaćuje se kada zaposlenik
boravi izvan mjesta svojega prebivališta ili uobičajenog boravišta radi
poslova koje obavlja izvan sjedišta poslodavca ili sjedišta izdvojene poslovne
jedinice poslodavca i kada poslodavac obavlja takvu vrstu djelatnosti koja
je po svojoj prirodi vezana za rad na terenu (mjesto rada se razlikuje
od mjesta sjedišta poslodavca ili njegove poslovne jedinice i mjesta prebivališta
odnosno uobičajenog boravišta zaposlenika). Terenski dodatak može se pod
ovim uvjetima isplatiti ako zaposlenici borave i rade na terenu duže od
12 sati dnevno, pa i u slučaju kada ne postoji potreba za noćenjem zaposlenika
na terenu. Dnevnice za službena putovanja u zemlji i inozemstvu isplaćuju
se za putovanja iz mjesta u kojemu je mjesto rada zaposlenika koji se upućuje
na službeno putovanje u drugo mjesto (osim u mjestu u kojemu ima prebivalište
ili uobičajeno boravište) radi obavljanja u nalogu za službeno putovanje
određenih poslova njegovog radnog mjesta, a u svezi s djelatnosti poslodavca.
Dnevnice za službena putovanja u zemlji i inozemstvu jesu naknade za pokriće
izdataka prehrane, pića i prijevoza u mjestu u koje je zaposlenik upućen
na službeno putovanje. Naknada za odvojeni život od obitelji isplaćuje
se zaposleniku na vrijeme provedeno na radu u mjestu sjedišta poslodavca
ili njegove izdvojene poslovne jedinice, ako je mjesto rada različito od
mjesta prebivališta ili uobičajenog boravišta tog zaposlenika.«

Članak 5.

U članku 24. točki 3. riječi »ili nekoj drugoj osobi« brišu se.

Članak 6.

U članku 25. stavku 4. točki 7. riječi »ili drugoj osobi« brišu se.

Članak 7.

U članku 27. stavku 2. riječi »u iznosu 800,00 kuna« zamjenjuju se riječima
»u iznosu 1.000,00 kuna«.

U stavku 3. riječi »do 2.000,00 kuna« zamjenjuju se riječima »do 2.500,00
kuna«.

U stavku 8. riječi »članka 41. stavka 5.« zamjenjuju se riječima »članka
41. stavka 6.«, a riječi »člankom 41. stavkom 5.« zamjenjuju se riječima
»člankom 41. stavkom 6.«.

U stavku 9. riječi »članka 41. stavka 5.« zamjenjuju se riječima »članka
41. stavka 6.«.

U stavku 11. riječi »članka 41. stavka 5. i 6.« zamjenjuju se riječima
»članka 41. stavka 6. i 7.«.

Članak 8.

U članku 33. stavku 4. točki 7. iza riječi »poreza na dohodak« dodaju
se riječi »i prireza«.

Članak 9.

U članku 41. stavku 4. iza riječi »Dohodak od takvog obrta utvrđuje
se« dodaju se riječi »za sve prodane nekretnine odnosno prodana imovinska
prava iste vrste«.

Članak 10.

U članku 44. stavak 1. mijenja se i glasi:

»(1) Dohotkom od drugih samostalnih djelatnosti smatra se dohodak od
djelatnosti članova predstavničkih tijela državne vlasti i tijela lokalne
samouprave i uprave, dohodak od djelatnosti članova skupština i nadzornih
odbora trgovačkih društava, upravnih odbora, upravnih vijeća i drugih njima
odgovarajućih tijela drugih pravnih osoba, stečajnih upravitelja, sudskih
vještaka i sudaca porotnika koji nemaju svojstvo djelatnika u sudu te dohodak
od drugih povremenih samostalnih djelatnosti (članak 11. stavak 4. točke
1., 2. i 3. Zakona).«

Članak 11.

U članku 45. stavak 6. mijenja se i glasi:

»(6) Poreznim obveznicima koji obavljaju samostalne djelatnosti iz članka
11. stavka 1., 2. i 3. Zakona kao poslovni izdaci priznaju se iznosi naknada,
potpora i nagrada, isplate učenicima i studentima za vrijeme praktičnog
rada i naukovanja, isplate učenicima i studentima na ime stipendije koja
ima karakter potpore za vrijeme redovnog školovanja na srednjim, višim
i visokim školama te fakultetima, prema članku 23. stavku 2. i 3. ovoga
Pravilnika.«.

U istom članku dodaje se stavak 7. koji glasi:

»(7) Poslovnim izdacima obveznika poreza na dohodak od povremenih samostalnih
djelatnosti iz članka 11. stavka 4. točke 3. Zakona smatra se iznos u visini
25% od ostvarenih primitaka (članak 15. stavak 4. Zakona). Poreznim obveznicima
za dohodak od povremene samostalne djelatnosti iz članka 11. stavka 4.
točke 2. Zakona mogu se priznati stvarno nastali izdaci, na temelju urednih,
točnih i vjerodostojnih isprava, a u godišnjem obračunu na temelju podnesene
godišnje porezne prijave.«

Dosadašnji stavci 7., 8., 9., 10., 11. i 12. postaju stavci 8., 9.,
10., 11., 12. i 13.

U stavku 11. riječi »ili drugih samostalnih djelatnosti« zamjenjuju
se riječima »ili djelatnosti koje se oporezuju kao obrtničke djelatnosti«.

U stavku 12. riječi »ili druge samostalne djelatnosti« zamjenjuju se
riječima »ili djelatnosti koje se oporezuju kao obrtničke djelatnosti«.

Članak 12.

U članku 55. stavak 5. mijenja se i glasi:

»(5) Porezni obveznici koji obavljaju druge samostalne djelatnosti iz
članka 11. stavka 4. točke 2. i 3. Zakona mogu radi utvrđivanja dohotka
voditi poslovne knjige iz stavka 2. i 3. ovoga članka, pod uvjetom da se
upišu u registar poreznih obveznika. Pisanu izjavu da žele voditi poslovne
knjige i utvrđivati dohodak na način propisan odredbama članka 15. do 19.
Zakona dužni su podnijeti nadležnoj ispostavi Porezne uprave na početku
obavljanja djelatnosti ili do isteka godine koja prethodi godini u kojoj
dohodak žele početi utvrđivati na način propisan za obrtničke djelatnosti.«
.

Iza stavka 5. dodaju se stavci 6. i 7. koji glase:

»(6) Ako porezni obveznici koji obavljaju drugu samostalnu djelatnost
iz članka 11. stavka 4. točke 2. Zakona ne vode poslovne knjige, a podnose
godišnju poreznu prijavu po toj osnovi, dohodak utvrđuju na temelju iskaza
(pregleda) ostvarenih poslovnih primitaka i nastalih poslovnih izdataka,
sastavljenog na osnovi urednih, točnih i vjerodostojnih isprava. U pregledu
poslovnih primitaka i izdataka ne mogu biti iskazani izdaci otpisa i zaštite
kapitala uloženog u dugotrajnu imovinu. Pregled primitaka i izdataka sastavlja
se na način propisan za Knjigu primitaka i izdataka iz članka 56. ovoga
Pravilnika.

(7) Porezni obveznici koji obavljaju drugu samostalnu djelatnost iz
članka 11. stavka 4. točke 3. Zakona za koju ne vode propisane poslovne
knjige, ne sastavljaju pregled primitaka i izdataka ako podnose godišnju
poreznu prijavu. U tom slučaju priznaju se izdaci u visini 25% iznosa ostvarenih
poslovnih primitaka, u skladu s člankom 15. stavkom 4. Zakona.«

Članak 13.

U članku 56. stavak 4. mijenja se i glasi:

»(4) Iznimno od stavaka 1. i 3. točaka 2. i 5. ovoga članka, porezni
obveznici koji obavljaju samostalnu djelatnost i vode knjigu prometa prema
odredbama članka 57. Zakona odnosno evidencije o dnevnom gotovinskom prometu
po posebnim zakonima, mogu u stupac 5 Knjige primitaka i izdataka gotovinski
promet upisivati u jednom iznosu za cijelo obračunsko razdoblje prema Zakonu
o porezu na dodanu vrijednost. Ako nisu obveznici poreza na dodanu vrijednost
gotovinski promet mogu upisivati u jednom iznosu za prethodni mjesec.«

U stavku 5. prva rečenica mijenja se i glasi:

»U stupce 5, 6 i 7 Knjige primitaka i izdataka unose se podaci o ukupnim
primicima s naplaćenim porezom na dodanu vrijednost, dok se u stupce 10,
11 i 12 unose podaci o ukupnim izdacima uključujući i izdatke iz članka
19. stavka 1. točke 1. i 6. Zakona, s plaćenim porezom na dodanu vrijednost.«

U stavku 6. druga rečenica mijenja se i glasi:

»Obveznici poreza na dodanu vrijednost obvezni su unos podataka u Knjigu
primitaka i izdataka obaviti u roku propisanom za uplatu poreza na dodanu
vrijednost.«

Članak 14.

U članku 59. stavku 2. riječi »indeks porasta proizvođačkih cijena«
zamjenjuju se riječima »stopa rasta proizvođačkih cijena industrijskih
proizvoda«.

Članak 15.

U članku 61. dodaju se stavci 8. i 9. koji glase:

»(8) Obveznici poreza na dohodak koji obavljaju samostalne djelatnosti,
za koje nisu obveznici poreza na dodanu vrijednost, a pretežni dio poslovnih
primitaka ostvaruju prodajom dnevnog tiska, duhana i duhanskih prerađevina,
lutrije, športske prognoze, lota, velda, maraka i drugih poštanskih vrijednosnica
te prodajom na tržnicama i otvorenim prostorima, nisu obvezni ispostavljati
račune iz stavka 7. ovoga članka.

(9) Tržnicama i otvorenim prostorima u smislu Zakona i ovoga Pravilnika,
smatraju se mjesta koja mjerodavna tijela odrede kao tržnice ili mjesta
gdje se može prigodno trgovati ili se mogu obavljati usluge. Prodajom na
otvorenim prostorima, u smislu ovoga Pravilnika smatra se i prodaja karata
u sredstvima javnog prijevoza i prodaja putem automata.«

Članak 16.

U članku 65. stavku 2. iza riječi »pri iznajmljivanju« dodaje se riječ
»apartmana,«.

U stavku 3. iza riječi »iznajmljivanjem« i »iznajmljivanje« dodaje se
riječ »apartmana,«.

Iza stavka 4. dodaje se novi stavak 5. koji glasi:

»(5) Porezni obveznik koji ostvaruje dohodak od imovine može na vlastiti
zahtjev utvrđivati dohodak u skladu s odredbama članka 15. do 19. Zakona.
U tom slučaju obvezan je, prije početka godine u kojoj prelazi na utvrđivanje
dohotka od imovine na način propisan za samostalne djelatnosti obrta i
slobodnih zanimanja, nadležnoj ispostavi Porezne uprave podnijeti pisanu
izjavu (zahtjev) za upis u registar obveznika poreza na dohodak.«

Stavci 5, 6, 7, 8, 9, 10 i 11 postaju stavci 6, 7, 8, 9, 10, 11 i 12.

Članak 17.

Članak 69. mijenja se i glasi:

»(1) Dohodak od zajedničke samostalne djelatnosti iz članka 11. stavka
1., 2. i 3. Zakona utvrđuje se u skladu s člancima 15. do 19. Zakona.

(2) Dohodak od zajedničke imovine i imovinskih prava utvrđuje se u skladu
s člankom 32. stavkom 1. Zakona i člankom 65. stavkom 11. ovoga Pravilnika.

(3) Ako iznajmljivanje zajedničke nekretnine odnosno imovine podliježe
porezu na dodanu vrijednost, zajednički dohodak od imovine i imovinskih
prava utvrđuje se u skladu s člancima 15. do 19. Zakona.«

Članak 18.

U članku 75. stavku 1. riječi »iznosi 800,00 kuna« zamjenjuju se riječima
»iznosi 1.000,00 kuna«, a riječi »najviše do 2.000,00 kuna« zamjenjuju
se riječima» najviše do 2.500,00 kuna«.

U stavku 2. točke 1. i 2. mijenjaju se i glase:

»1. za prvo uzdržavano dijete 0,5 osnovnog osobnog odbitka,

2. za drugo uzdržavano dijete 0,7 osnovnog osobnog odbitka, 1,00 za
treće dijete, 1,4 za četvrto dijete, 1,9 za peto dijete, a za svako daljnje
dijete faktor se progresivno povećava, i to za 0,6, 0,7, 0,8, 0,9, 1,00...
više u odnosu prema faktoru osnovnog osobnog odbitka za prethodno dijete.«

Članak 19.

U članku 76. stavku 1. točka 2. mijenja se i glasi:

»2. plaće iz članka 41. stavka 6. i 7. Zakona primjenom stope od 20%
bez prava na osobne odbitke,«.

U točki 3. riječi »članka 46. stavka 2. Zakona« zamjenjuju se riječima
»članka 46. stavka 3. Zakona«.

Točke 4., 5. i 6. mijenjaju se i glase:

»4. dohotka od samostalne djelatnosti članova predstavničkih tijela,
državnih ili privatnih organizacija za rad u tim tijelima ili organizacijama
i članova nadzornih odbora trgovačkih društava, upravnih vijeća i drugih
njima odgovarajućih tijela drugih pravnih osoba, stečajnih upravitelja,
sudskih vještaka i sudaca porotnika koji nemaju svojstvo djelatnika u sudu
iz članka 11. stavka 4. točke 2. i članka 46. stavka 2. Zakona, primjenom
stope od 35% bez prava na osobne odbitke,

5. dohotka od povremene samostalne djelatnosti iz članka 11. stavka
4, točke 3. i članka 46. stavka 2. Zakona od osnovice, ostvarenog primitka
umanjenog za izdatke u visini 25% od ostvarenih primitaka, primjenom stope
od 35% bez prava na osobne odbitke,

6. dohotka koji ostvare inozemni porezni obveznici obavljanjem djelatnosti
iz članka 46. stavka 1. Zakona, od osnovice, ostvarenog poslovnog primitka
umanjenog za izdatke u visini 25% od ostvarenih poslovnih primitaka, primjenom
stope od 20% bez prava na osobne odbitke,«.

U točki 7. iza riječi »iznajmljivanjem« dodaje se riječ »apartmana«.

U stavku 2. točki 1. iza riječi »iznajmljivanja« dodaje se riječ »apartmana,«.

U stavku 2. iza točke 2. briše se točka, dodaje zarez i točka 3. koja
glasi:

»3. od dohotka ostvarenog obavljanjem druge samostalne djelatnosti iz
članka 46. stavka 2. Zakona iz inozemstva odnosno ostvarenog iz inozemstva
iznajmljivanjem apartmana, soba i postelja putnicima i turistima.«

Stavak 3. mijenja se i glasi:

»(3) Isplatitelj dohotka može uz suglasnost poreznog obveznika prilikom
svake isplate dohotka iz stavka 1. točke 8. ovoga članka obračunavati i
uplaćivati predujam poreza po stopi od 35%.«

Članak 20.

U članku 77. stavku 1. u točki 2. riječi »stavka 5. i 6.« zamjenjuju
se riječima »stavka 6. i 7.«

U točki 3. riječi »članku 46. stavku 1. točka 2.« zamjenjuju se riječima
»članku 46. stavku 1.«.

U točki 4. iza riječi »dohotka od« dodaje se riječ »apartmana,«.

Iza točke 4. briše se točka, dodaje se zarez i točka 5. koja glasi:

»5. dohotka od drugih samostalnih djelatnosti iz članka 76. stavka 1.
točke 4. i 5. ovoga Pravilnika.«.

Stavak 2. mijenja se i glasi:

»(2) Porezni obveznik može, radi ostvarivanja prava na iskorištenje
osobnih odbitaka, umanjenje porezne osnovice za tekući gubitak ili preneseni
ukamaćeni gubitak od obavljanja samostalne djelatnosti iz članka 11. stavka
1. do 3. Zakona, priznavanja nastalih izdataka od obavljanja drugih samostalnih
djelatnosti iz članka 11. stavka 4. točke 2. Zakona ili ravnomjernog godišnjeg
oporezivanja, dohotke iz stavka 1. ovoga članka, unijeti u godišnju poreznu
prijavu. U tom slučaju plaćeni predujmovi po odbitku iz stavka 1. ovoga
članka ne smatraju se konačnim godišnjim porezom, radi čega je porezni
obveznik u godišnju poreznu prijavu obvezan unijeti sve dohotke iz stavka
1. ovoga članka.«.

Članak 21.

U članku 78. u točki 3. riječi »članka 46. stavka 1. točke 1. Zakona«
zamjenjuju se riječima »članka 46. stavka 3. Zakona, ako je porezni obveznik
uz ovaj dohodak u poreznom razdoblju ostvario druge dohotke za koje postoji
obveza podnošenja godišnje porezne prijave ili ako porez iz toga dohotka
nije obračunavan, obustavljan i uplaćivan na Zakonom i ovim Pravilnikom
propisani način,«.

Točka 4. briše se.

Članak 22.

U članku 79. u stavku 4. iza točke 8. dodaje se točka 9. koja glasi:

»9. uplaćeni iznos poreza i prireza na uplatni račun 1520 (stupac 9),«.

Točka 9. postaje točka 10., koja se mijenja i glasi:

»10. ukupno uplaćeni porez i prirez - zbroj iznosa iz stupaca 6, 7,
8 i 9 (stupac 10),«.

Točka 10. postaje točka 11, mijenja se i glasi:

»11. iznos za uplatu (stupac 11)«.

Stavak 6. mijenja se i glasi:

»(6) Na kraju godine odnosno pri prestanku djelatnosti isplatitelj dohotka
iz članka 76. stavka 1. točke 8. ovoga Pravilnika, obvezan je poreznim
obveznicima dati potvrde o visini pojedinačnih isplata po vrstama, obustavljenom,
i uplaćenom porezu i prirezu, nadnevku isplate dohotka i uplate poreza
i prireza.«

Iza stavka 6. dodaje se novi stavak 7. koji glasi:

»(7) Potvrde iz stavka 6. ovoga članka obvezni su na zahtjev poreznih
obveznika, radi podnošenja godišnje porezne prijave, dati isplatitelji
drugih dohodaka iz članka 76. ovoga Pravilnika. Potvrdu ne izdaju za dohodak
iz članka 76. stavka 1. točke 1. i 3. ovoga Pravilnika.«

Dosadašnji stavci 7., 8. i 9. postaju stavci 8., 9. i 10.

Članak 23.

U članku 81. stavku 3. briše se točka i dodaju se riječi »u roku od
osam dana od dana primitka rješenja o utvrđenom porezu i prirezu.«

Članak 24.

Članak 88. mijenja se i glasi:

»(1) Godišnju poreznu prijavu nisu obvezni podnijeti sljedeći obveznici
poreza na dohodak:

1. posloprimci koji primaju plaću za rad u tuzemstvu ili inozemstvu
samo od jednog tuzemnog poslodavca. Ako posloprimci rade istodobno kod
više poslodavaca i primaju plaće ili primaju plaću za rad neposredno iz
inozemstva, obvezni su podnijeti godišnju poreznu prijavu.

2. umirovljenici koji ostvaruju mirovinu od zakonom utvrđene ustanove
mirovinskog osiguranja u tuzemstvu, pod uvjetom da uz mirovinu nisu ostvarivali
druge dohotke za koje je propisana obveza podnošenja godišnje porezne prijave,

3. posloprimci koji ostvaruju plaću od povremenog nesamostalnog rada
prema članku 41. stavku 6. i 7. Zakona (članak 77. stavak 1. točka 2. ovoga
Pravilnika),

4. zastupnici u predstavničkim tijelima javne vlasti za dohodak koji
primaju za svoju samostalnu zastupničku djelatnost prema članku 46. stavku
3. Zakona, pod uvjetom da osim tog dohotka nisu ostvarili druge dohotke
za koje je propisana obveza podnošenja godišnje porezne prijave (članak
77. stavak 1. točka 1. ovoga Pravilnika)

5. porezni obveznici koji ostvaruju dohodak od druge samostalne djelatnosti
iz članka 46. stavka 2. Zakona (članak 77. stavak 1. točka 5. ovoga Pravilnika),

6. inozemni porezni obveznici koji predujam poreza na dohodak, plaćaju
po odbitku prema članku 46. stavku 1. Zakona (članak 77. stavak 1. točka
3. ovoga Pravilnika),

7. porezni obveznici koji ostvaruju dohodak od imovine iznajmljivanjem
apartmana, soba i postelja prema članku 54. stavku 2. Zakona (članak 77.
stavak 1. točka 4. ovoga Pravilnika),

8. porezni obveznici koji su u poreznom razdoblju ostvarili dohodak
od povremenog nesamostalnog rada prema članku 41. stavku 6. Zakona i dohodak
od druge samostalne djelatnosti iz članka 46. stavka 2. Zakona i dohodak
od imovine iznajmljivanjem apartmana, soba i postelja prema članku 54.
stavku 2. Zakona (stavak 1. točke 3., 5. i 7. ovoga članka).

(2) Porezni obveznici iz stavka 1. ovoga članka mogu podnijeti godišnju
poreznu prijavu radi ostvarivanja svojih prava i poreznih olakšica (osobni
odbitak, pokriće tekućeg ili prenesenog gubitka, dane donacije po posebnim
propisima i drugog). U tom slučaju u godišnjoj poreznoj prijavi obvezni
su iskazati ukupan dohodak kojeg su u poreznom razdoblju ostvarili po svim
osnovama«.

Članak 25.

U članku 92. stavku 1. u točki 11. riječi »članka 41. stavka 5.« zamjenjuju
se riječima »članka 41. stavka 6.«, a riječi »članka 79. stavka 6.« zamjenjuju
se riječima »članka 79. stavka 7.«.

Točka 14. mijenja se i glasi:

»14. pod IV. 2. b. podaci se ne popunjavaju. Obveznik poreza na dohodak
od djelatnosti poljoprivrede i šumarstva podatke o ostvarenom dohotku i
uplaćenom predujmu poreza i prireza od te djelatnosti upisuje u poreznu
prijavu pod IV. 2. a.,«.

U točki 19. iza riječi »dohotku od« dodaje se riječ »apartmana.«.

Točka 21. mijenja se i glasi:

»21. pod IV. 4. podatke o svim inozemnim dohocima koje je porezni obveznik
ostvario u inozemstvu u poreznom razdoblju, bez obzira može li te dohotke
Republika Hrvatska oporezivati ili ne. Mogućnost oporezivanja odnosno primjene
odgovarajuće porezne stope, utvrđuje nadležna ispostava Porezne uprave,
na temelju iskazanih podataka o vrsti ostvarenog dohotka i državi u kojoj
je ostvaren, u skladu s člankom 11. ovoga Pravilnika i ugovorima o izbjegavanju
dvostrukog oporezivanja,«

Članak 26.

U članku 96. stavku 1. riječi »najmanje 800,00 kuna a najviše 2.000,00
kuna« zamjenjuju se riječima »najmanje 1.000,00 kuna, a najviše 2.500,00
kuna«.

Članak 27.

U članku 102. stavku 2. točki 6. riječi »članka 11. stavka 4.« zamjenjuju
se riječima »članka 11. stavka 4. točke 3.«.

Članak 28.

U članku 103. stavku 2. točki 3. riječi »i imovinskih prava« brišu se.

U stavku 4. riječi »članka 11. stavka 4.« zamjenjuju se riječima »članka
11. stavka 4. točke 2. i 3.«, a na kraju rečenice briše se točka, dodaje
zarez i riječi »kao i porezni obveznici koji ostvaruju dohodak iznajmljivanjem
apartmana, soba i postelja putnicima i turistima za koje je plaćena boravišna
pristojba.«.

Dodaje se novi stavak 5. koji glasi:

»(5) Porezni obveznici dužni su pri prestanku obavljanja samostalne
djelatnosti i/ili prestanku ostvarivanja dohotka iz inozemstva i/ili prestanku
ostvarivanja dohotka od imovine, nadležnoj ispostavi Porezne uprave podnijeti
prijavu o prestanku obavljanja djelatnosti i to u roku iz stavka 3. ovoga
članka.«

Članak 29.

U članku 108. dodaje se stavak 8. koji glasi:

»(8) Iznimno od odredbi članka 55. stavka 5. i članka 65. stavka 5.
ovoga Pravilnika, porezni obveznici mogu pisanu izjavu (zahtjev) za upis
u registar poreznih obveznika radi utvrđivanja dohotka od tih djelatnosti
za 2000. godinu na način propisan odredbama članka 15. do 19. Zakona, podnijeti
najkasnije do isteka mjeseca siječnja 2000. godine.«

Članak 30.

U članku 108a, iza riječi »za 1998.« dodaju se riječi »i 1999.«.

Članak 31.

Ovaj Pravilnik stupa na snagu danom objave u »Narodnim novinama«, a
primjenjuje se od 1. siječnja 2000. godine.

Klasa: 410-01/99-01/602
Urbroj: 513-07/99-01
Zagreb, 27. prosinca 1999.

Ministar financija
**mr. Borislav Škegro,** v. r.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| IZVJEŠĆE O ISPLAĆENIM DOHOCIMA, UPLAĆENOM POREZU PO ODBITKU I PRIREZU   ZA \_\_\_\_\_\_\_\_ GODINU | | | | | | | | | | |
| I. PODACI O ISPLATITELJU | | | | | | | | | | |
| NAZIV IME I PREZIME | | | | | | | | | | |
| MATIČNI BROJ/JMBG | | | | | | | | | | |
| ADRESA | | | | | | | | | | |
| II. PODACI O DOHOCIMA, UPLAĆENOM POREZU I PRIREZU | | | | | | | | | | |
| RED.    BR. | IME I PREZIME      POREZNOG    OBVEZNIKA | JMBG\* | UKUPNI     DOHODAK | ŠIFRA     GRADA /   OPĆINE | IZNOS UPLAĆENOG POREZA I PRIREZA NA RAČUN | | | | | ISPLAĆENI     DOHODAK |
| 1419 | 1515 | 1466 | 1520 | UKUPNO    (6+7+8+9) |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
| NADNEVAK SASTAVLJANJA IZVJEŠĆA                                                           ISPLATITELJ (PEČAT I POTPIS) | | | | | | | | | | |

\*Za dohotke iz članka 46. stavka 1. Zakona isplatitelj
upisuje svoj matični broj ili JMBG

Pravilnik, NN 1/2000-8